kardosdrur/scandi-wiki huggingface dataset:
Barbara Bach

Barbara Bach (født 27. august 1947) er en amerikansk model og skuespiller.

Biografi 
I begyndelsen af sin skuespillerkarriere spillede Barbara Bach mest med i italienske lavbudgetfilm. I 1977 fik hun dog et gigantisk gennembrud som Bond babe, Major Amasova, i The Spy Who Loved Me, hvor hun spillede sammen med Roger Moore i en Bond-film der af mange ses som en af de absolut bedste. Herefter fik hun en del roller, dog ikke nogle store.

Privat 
Barbara Bach blev skilt fra sin første mand, Augusto Gregorini, i 1975. I 1980 mødte hun Ringo Starr fra The Beatles, som hun stadig er gift med.

Eksterne henvisninger 
 

Skuespillere fra New York
Personer fra New York City
Bond-piger
Desmond Llewelyn

Desmond Llewelyn (12. september 1914 – 19. december 1999) var en walisisk skuespiller, verdensberømt for sin rolle som Q i James Bond-filmene.

Biografi 
Desmond Llewelyn medvirkede i alle James Bond-film indtil sin død, med undtagelse af Dr. No og Live and Let Die. Hans rolle som Q blev overtaget af John Cleese efter The World Is Not Enough.

Død 
Desmond Llewelyn døde i et trafikuheld 19. december 1999. Han var 85 år gammel. Han døde, da en 35-årig mand påkørte ham frontalt.

Eksterne henvisninger 

 

Skuespillere fra Wales
Omkomne ved trafikulykker i England
Frasier Crane

Frasier Crane er en fiktiv psykiater fra amerikansk tv, der debuterede i 1984 på komedieserien Sams Bar og senere fik sin helt egen komedieserie, Frasier, i 1993. Frasier er gennem hele perioden spillet af Kelsey Grammer.

Frasier Crane i Sams Bar 
Frasier Crane debuterer i Sams Bar i 1984, da Diana henter ham ind for at hjælpe Sam Malone med et alkoholmisbrug efter hans brud med Diana, da han er psykolog. Frasier viser sig at være Dianas nye kærlighed, men da Diana forlader Frasier for igen at finde sammen med Sam, bliver Frasier en bitter figur i det meste af serien. Han har dog altid gode råd til de deprimerede gæster, men bliver tit udsat for grove tricks af de andre. Han møder Lillith Sternin og gifter sig med hende, og får sønnen Frederick. I slutningen af serien bliver de dog skilt, og Lillith får forældremyndigheden, hvilket knuser Frasier.

Frasier Crane i Frasier 
Frasier flytter tilbage til Seattle, hvor han oprindeligt kom fra. Han kæmper i starten med nederlaget efter skilsmissen fra hans kone, men kommer ovenpå igen med sit helt eget radioprogram på KACL, hvor han giver gode råd. Snart flytter hans far, Martin Crane, og hans hund Eddie dog ind, og det irriterer i starten Frasier, da han aldrig har haft et godt forhold til sin far. Frasier hyrer en hjemmehjælper, Daphne Moon, til at hjælpe hans handicappede far, og hende forelsker Frasiers bror, Niles Crane, sig straks i. Frasier går ud med adskillige kvinder gennem serien, men da serien slutter i 2004 er han stadig single.

Eksterne henvisninger 
 

Tv-seriefigurer
George Town

George Town er hovedstaden på Caymanøerne med  indbyggere.

Andre byer er West Bay med ca. 10.000 indbyggere og Bodden Town med ca. 6.000 indbyggere.

Cayman Islands er et oversøisk territorium tilhørende Storbritannien beliggende i det vestlige Caribiske hav, bestående af øerne Grand Cayman, Cayman Brac og Little Cayman.

Mange skibe er tilhørende i George Town og bærer Cayman Islands flag, en form for bekvemmelighedsflag.

Referencer 

Hovedstæder i Nordamerika
Caymanøerne
Don Henley

Don Henley (født 22. juli 1947) er en amerikansk musiker, blandt andre kendt som trommeslager i The Eagles og for sit solohit fra 1984, "The Boys of Summer".

Biografi 
I 1971 blev The Eagles dannet, og Don Henley var i begyndelsen kun trommeslager. Han blev dog senere også sanger på nogle af deres numre, da de andre bandmedlemmer godt kunne lide hans "rockede" og "hæse" stemme. Bandet blev mest kendt for numrene "Desperado" og "Hotel California", hvor han synger hovedvokal på.

Bandet gik i opløsning i 1980. I 1984 sang Don Henley sig ind på hitlister verden over med sætninger som "Out on the road today, I saw a Deadhead sticker on a cadillac. A little voice inside my head said don't look back, you can never look back" i hittet "The Boys of Summer". Nummeret er senere blevet kopieret af blandt andre Ataria og DJ Sammy. I 1994 blev Eagles gendannet.

Eksterne henvisninger 

Trommeslagere fra USA
Sangere fra USA
Eagles
Pia Allerslev

Pia Allerslev (født 27. september 1972 i Herning) er tidligere kultur- og fritidsborgmester (2008-2013) og børne- og ungdomsborgmester (2014-2017) i Københavns Kommune, valgt for Venstre. Siden 2018 har hun arbejdet som selvstændig konsulent med virke indenfor strategi og rådgivning, bl.a. om samarbejde med den offentlige sektor.. Desuden besidder hun en række bestyrelsesposter (bl.a. i DGI, Hellebro og CP Danmark).

Baggrund 

Allerslev er student fra Holstebro Gymnasium i 1991 og uddannet folkeskolelærer fra Frederiksberg Seminarium i 1999. Hun arbejdede derefter på Skovshoved Skole, til hun i 2007 blev uddannelseskoordinator i Peugeot Danmark.

Politisk karriere 

Allerslevs politiske engagement begyndte som formand for Venstres Ungdom i Holstebro fra 1991 til 1993. I 1998 blev hun formand for Venstre på Østerbro, en post hun beholdt til hun blev valgt til Københavns Borgerrepræsentation i 2001. Frem til 2004 var hun partiets gruppeformand. 1. januar 2008 blev hun kultur- og fritidsborgmester som følge af at Martin Geertsen nedlagde sit mandat, og beholdt denne post ved konstitueringen efter kommunalvalget 2009. Efter kommunalvalget 2013 valgte hun i stedet posten som børne- og ungdomsborgmester.  

I 2016 blev hun ved et kampvalg afsat som Venstres spidskandidat ved det kommende kommunalvalg i 2017 og afløst af Cecilia Lonning-Skovgaard. Ved afstemningen blandt Venstres medlemmer fik Allerslev 55 stemmer mod Lonning-Skovgaards 142, efter at Venstres partibestyrelse i København næsten enstemmigt havde anbefalet den sidstnævnte som ny spidskandidat.

Allerslev medvirkede i 2011 i Vild med Dans på TV 2.

Privatliv 

Allerslev har to børn med Christian Simonsen, som hun blev skilt fra i 2016. Pia Allerslev bor på Amager og er gift med Henrik Uth.

Referencer

Eksterne henvisninger 

 Pia Allerslevs hjemmeside
 Pia Allerslevs underside på kk.dk  

Personer fra Herning
Borgmestre i København
Medlemmer af Københavns Borgerrepræsentation i 2000-tallet
Borgmestre fra Venstre
Personer i Kraks Blå Bog
Medlemmer af Københavns Borgerrepræsentation fra Venstre
Lakmus

Lakmus er et farvestof, der udvindes fra forskellige lavarter. Lakmus anvendes som pH-indikator, enten som pulver, der opløses i vand, i form af væske eller som lakmuspapir. Lakmus er blåt i en basisk opløsning og rødt i en sur opløsning. Lakmuspapir fås både rødt og blåt.

Laboratorieudstyr
Henry Morton Stanley

Henry Morton Stanley (født John Rowlands 28. januar 1841, død 10. maj 1904) var en walisisk journalist mest kendt for sine opdagelsesrejser i Afrika og hans jagt på den forsvundne missionær David Livingstone.

Født uden for ægteskab voksede han op på børnehjem og tjente efterhånden penge nok til at rejse til Amerika. Under denne rejse blev han kendt med den rige handelsmand Stanley, og begyndte efterhånden at bruge dennes navn.

Efter at have gjort tjeneste på begge sider under den amerikanske borgerkrig begyndte han i 1867 som journalist på New York Herald, og i 1869 fik han til opgave at finde den forsvundne missionær David Livingstone. Han var på opdagelsesrejse i Afrika, og man havde ikke hørt fra ham i mange år. Stanley fandt Livingstone i 1871, og mødte ham ifølge hans egne optegnelser med ordene «Dr. Livingstone, I presume?».

Journalister fra Storbritannien
Opdagelsesrejsende fra Storbritannien
Personer fra Wales
Modtagere af Vegamedaljen
Congo Fristaten
Æresdoktorer ved University of Cambridge
Æresdoktorer ved University of Oxford
Entertainment and Leisure Software Publishers Association

Entertainment and Leisure Software Publishers Association (forkortet ELSPA) er et britisk system til vurdering af computerspil. Systemet blev dannet i 1998 af britiske softwareudgivere. Indtil 2002 hed det European Leisure Software Publishers Association.

Måden, vurderingen foregår på, er, at der er 4 kategorier: 3-10; 11-14; 15-17; og 18+. Ud for de aldre, som er anbefalede ikke at spille, er der et rødt X, ud fra godkendte aldre er der et grønt hak. Dette blev dog senere ændret til det lidt simplere 3+, 11+, 14+ or 18+, som mange andre vurderingssystemer bruger – ELSPA blev da også erstattet af PEGI senere hen.

Se også 
 CERO
 ESRB
 PEGI
 USK
 OFLC

Eksterne henvisninger 
=
 ELSPA's officielle hjemmeside 

Vurderingssystemer for computerspilindhold
Eyes on the Highway

Eyes on the Highway er det tredje album fra den danske rockgruppe Saybia. Albummet blev udgivet i 2007.

Sange 

 "On Her Behalf"
 "Eyes On The Highway"
 "Angel"
 "Godspeed Into The Future"
 "The Odds"
 "Romeo"
 "Pretender"
 "Gypsy"
 "A Way Out"
 "A Walk In The Park"
 "At The End Of Blue"

Album fra 2007
Rockalbum fra Danmark
Saybia
Vilhelm Munk Nielsen

Vilhelm Lund Munk Nielsen (født 30. december 1955) er en tidligere dansk fodboldspiller, som spillede for Odense Boldklub fra 1977 til 1985. Han spillede 239 kampe for klubben, og scorede 102 mål .

Oprindeligt fra landsbyen Langtved på Østfyn i det nuværende Nyborg kommune, og spillede for Langtved SGIF.Efter OB spillede han en årrække i OKS, inden han vendte tilbage til Langtved, hvor han blev spillende træner for 1.holdet, der dengang i begyndelsen af 1990'erne var i den fynske Serie 1. Han spillede fem kampe for det danske fodboldlandshold .

Referencer

Eksterne henvisninger 
 

Fodboldspillere fra Danmark
Fodboldspillere fra Odense Boldklub
Dalbyneder Kirke

Dalbyneder Kirke er en kirke i Dalbyneder Sogn i Randers Kommune. Kirkens kor og skib er oprindelig romansk, mens våbenhus, tårn og hvælvingerne i kor og skib er gotiske.

Døbefonten er sammen med de to tympanonsten fra hhv. kvindedøren og mandsdøren rester fra den romanske byggestil. Tympanonstenen fra kvindedøren sidder på sin plads over døren imellem våbenhuset og skibet. Tympanonstenen fra mandsdøren står på bænken i våbenhuset. Døbefonten er hugget i sten og er af bægerbladstypen. Den består af to kar, hvoraf det ene nu er vendt på hovedet og fyldt med mørtel og således benyttes som fod for det andet kar. Indhugningen i stenen forestiller en blomst.

Prædikestolen og adelsstolene er fra slutningen af 1500-tallet. De er udsmykkede med våbenskjold og citater fra Bibelen.

I 1511 blev hvælvingerne i kirken udsmykket med kalkmalerier, der i stor udstrækning er blevet restaurerede i perioderne 1912-1913 og 1979-1980 og derfor kan en stor del af dem ses den dag i dag. Kalkmalerierne er typisk gotiske og stærkt moraliserende. Således er hvælvingen i koret forbeholdt præstens billeder – med billeder af f.eks. fire apostle: Paulus, Bartholomæus, Andreas og Peter. Billederne i hvælvingerne i skibet er til menigheden. I den østligste hvælving i skibet – dvs. den hvælving nærmest koret findes billeder af "det gode" heriblandt billeder af "Nådestolen" og flere helgeninder f.eks. Jomfru Maria, Dorothea og Barbara. I den vestlige hvælving i skibet findes billederne af "det onde". Billederne her symboliserer den katolske kirkes syv dødssynder. F.eks. billeder af en kentaur, symboliserende vreden, en havfrue, der symboliserer vellystighed og to blemmya, der hhv. symboliserer gerrighed og fråseri. I tårnrummet, hvor orglet nu er opstillet findes rester af en totaludsmykning med billeder fra historien om Sankt Jørgens kamp mod dragen.

Kalkmalerierne har været kalket over med lyserød i renæssancen og mange billeder er forsøgt destrueret, bl.a. er en enkelt figur i koret så ødelagt, at man ikke længere kan bestemme den. Jomfru Maria i den østlige hvælving i skibet er også slemt medtaget. Kun den hellige Barbara er ikke forsøgt ødelagt, muligvis fordi hun beskyttede mod ildebrand og lynnedslag! Kalkmalerierne i Dalbyneder Kirke minder meget om kalkmalerierne i nabokirken Råby Kirke.

Orglet er fra 1979-1980, fra Jysk Orgelbyggeri. Det havde oprindelig fem stemmer med pedal, men er nu udvidet med to stemmer. Kirkens nuværende altertavle er malet af Arne Haugen Sørensen i 1993. Altertavlen er en moderne udgave af Middelalderens fløjaltertavler. De to fløje kan vendes og dermed kan altertavlen skifte karakter med årets forskellige højtider.

Dalbyneder Kirke, Dalbyover Kirke og Øster Tørslev Kirke deles om samme sognepræst. Dalbyneder kirke er åben for besøgende året rundt på hverdage mellem ringetiderne.

Kilder 
 Peder Svejgaard Pedersen: "Dalbyneder Kirke – en kort introduktion". Folder købt i Dalbyneder Kirke 2007.
 Dalbyneder Kirkes hjemmeside

Eksterne kilder og henvisninger 

 Dalbyneder Kirke hos denstoredanske.dk
 Dalbyneder Kirke hos KortTilKirken.dk

Kirker i Randers Kommune
Kirker i Århus Stift
Kirker i Randers Amt
Henrik Palle

Henrik Palle Hansen (født 1963) er en dansk journalist og forfatter. Han har læst litteraturvidenskab på Københavns Universitet og har arbejdet som café-, dvd-, øl-, tv- og revyanmelder. Han har været journalist på Politiken siden 1993. Derudover var han tidligere filmanmelder på TV 2's Go' morgen Danmark. Han har blandt andet skrevet bogen DT – en krønike om Dan Turéll og hans tid.

Referencer 

Journalister fra Danmark
Filmkritikere fra Danmark
Journalister ved Politiken
Danskere i 1900-tallet
Danskere i 2000-tallet
Ansatte ved TV 2
Studenter fra Sankt Annæ Gymnasium
Jens Assersøn

Jens Assersøn (død 1306) var biskop i Århus Domkirke fra 1288- 1306. 

Han var af fornem familie og i familie med ærkebiskop Jens Grand, hvem han dog skal have formanet til eftergivenhed over for kong Erik Menved. Han var derfor også en af de to jyske biskopper, som 1299 stadfæstede kongens klage til pavestolen imod den pavelige legat Isarnus dom. Han forekommer ofte i sin egenskab af medlem af Kongens råd, og forbedrede skoleforholdene i Århus. Sit domkapitel begunstigede han på flere måder, for eksempel ved en gave bestående af værdifulde sølvbægre. Han døde i april 1306 og blev begravet i kirken, hvor hans ligsten stadig findes.

Kilder  

 
  Dansk Kirkeleksikon for Norden ved Fredrik Nielsen 1900-1929

Biskopper over Århus Stift
Førreformatoriske katolske biskopper fra Danmark
Danskere i 1200-tallet
Danskere i 1300-tallet
Personer i Dansk Biografisk Leksikon
Wreckage

Wreckage er en ep af det svenske dødsmetal-band Entombed der blev udgivet i 1997 gennem Music For Nations. Epen indenholder to versioner af titelsporet og fire coversange.

Numre 
 "Wreckage" – 4:02 (Taget fra DCLXVI: To Ride Shoot Straight and Speak the Truth albummet)
 "Wreckage (Indy Cart)" Larceny Remix – 5:08 
 "Tear it Loose" – 3:18 (Twisted Sister cover)
 "Lost" – 3:11 (Jerry's Kids cover)
 "The Ballad of Hollis Brown" – 4:06 (Bob Dylan cover)
 "Satan" – 1:10 (The Dwarves cover)

Numre på den japanske version 
 "Wreckage"
 "Lights Out" (live)
 "Just as Sad" (live)
 "They" (live)
 "Wreckage" (Indy cart remix)
 "Kick out the Jams" (MC5 cover)
 "Tear it loose" (Twisted Sisters cover)
 "21st Century Schizoid Man" (King Crimson cover)
 "Bursting out" (Venom cover)
 "Under the Sun" (Black Sabbath cover)

Musikere 
 Lars Göran Petrov – Vokal
 Jörgen Sandström – Bas
 Nicke Andersson – Trommer
 Uffe Cederlund – Guitar
 Alex Hellid – Guitar

Album fra 1997
Entombed-album
Metalalbum
Christian Møller

Christian Møller henviser til flere personer:

 Christian Hansen Møller (1804-1888) – en slesvigsk stænderdeputeret
 Christian Møller (sognepræst) (1806-1859) – dansk præst og politiker (Christian Edvard Møller)
 Christian Møller (Luthersk Mission) (1834-1907) – en bornholmsk smed og stifter af Luthersk Missionsforening (Hans Christian Møller)
 Christian Møller (fysiker) (1904-1980]) – en dansk fysiker
 Christian Møller (godsejer) (1842-1904) – en dansk godsejer (Jens Christian Møller)
 Christian Møller (fodboldtræner) (født 1947) – en dansk fodboldtræner
Isarnus

Isarnus (død i Avignon 18. september 1310) var ærkebiskop i Lund Stift fra 1303 til sin død.

Isarnus hed oprindelig Morlana og stammede fra Carcassonne i Sydfrankrig, hvor han blev valgt til biskop omkring 1284, men da det blev opdaget, at han var barnebarn af en kætter, blev valget erklæret ugyldigt. Det lykkedes ham dog at få pavelig dispensation, og han blev kapellan hos pave Bonifatius 8., der i 1295 sendte ham til Danmark for at få frigivet Jens Grand, der i mellemtiden var flygtet, og senere fremførte dennes sag for paven i Rom. I 1298 kom Isarnus igen til Danmark for at forkynde pavens dom over kong Erik Menved, og da kongen ikke betalte bøden, skred han i sommeren 1299 under et møde i København mellem de stridende parter til eksekution, i det han for den idømte sum tilkendte ærkebispen udlæg i det gods, Kronen ejede i Lund Stift med undtagelse af Halland. 

Derefter var han en tid prior i et fransk augustinerkloster, og i 1300 blev han ærkebiskop i Riga. I 1302 byttede han embede med Jens Grand og blev ærkebiskop i Lund. Han var til stede ved det danehof i Nyborg i 1303, hvor kirkestriden endelig fandt sin afslutning, og samme år rejste han til Rom for at hente palliet. I 1310 udnævntes han til ærkebiskop i Salerno, men døde i Avignon, før han nåede at tiltræde.

Eksterne kilder og henvisninger 
 Om Isarnus i Dansk Biografisk Leksikon på Projekt Runeberg
  Dansk Kirkeleksikon for Norden ved Fredrik Nielsen 1900-1929

Biskopper over Lund Stift
Danskere i 1200-tallet
Danskere i 1300-tallet
Førreformatoriske katolske biskopper fra Danmark
Personer i Dansk Biografisk Leksikon
Ærkebiskopper
Kristen mission

Kristen mission, et organiseret forsøg på udbredelse af kristendommen til anderledes-troende, tager udgangspunkt i den opstandne Jesu ord "Gå ud i alverden og prædik evangeliet for hele skabningen" (Mark 16,15), og kan deles i
 Ydre mission, der er den oprindelige betydning, og
 Indre mission, der søger at genkristne det moderne, verdslige samfund.

Kristendom
Alex (papegøje)

Alex (papegøje) (1976 – 7. september 2007) var en afrikansk grå papegøje, som de sidste 10 år af sit liv deltog i et eksperiment under ledelse af dyrepsykologen ved Brandeis og Harvard universiteterne i USA, Irene Pepperberg. Fuglen havde et ordforråd på 150 ord og røbede tilsyneladende en vis forståelse for, hvad den sagde. Den kunne således beskrive et forevist objekt med dets farve, form og stof. Den kunne ligeledes skelne klare forskelle mellem ting. Den kunne bede om en banan ("wanna banana"), men hvis den i stedet fik en nød, reagerede den med passivitet eller returnerede nøden.

Eksperimenterne har vakt blandede interesser blandt sprogforskere.

Henvisninger 

Papegøjer
Syðradalur (Streymoy)

Syðradalur dansk Sydredal eller Sønderdal, er en lille bygd med to bondegårde på Færøerne på den sydlige vestkyst af Streymoy. Der findes også en Syðradalur på Kalsoy.

 Indbyggere: 7 (2006)
 Postnummer: FO-177
 Kommune: Tórshavn
 N62°01'00" W6°54'46" 

Som den nordlige nabobygd Norðradalur ligger Syðradalur vest for Tórshavn. Siden 1982 har bygden haft vejforbindelse med det øvrige Streymoy.

I 1584 bliver kongsgården i det afsidesliggende Syðradalur præstegård for den sydlige del af Streymoy, men præsterne foretrækker at bo i Tórshavn. 1827 tillægges kongsgården i Syðradalur, som siden 1647 har været tillagt præsteembedet for Sydstreymoy, til sorenskriverembedet.

Eksterne henvisninger 

 faroeilands.dk 

Streymoy
Byer på Færøerne
Kenneth Bjerre

Kenneth Bjerre (født 24. maj 1984 i Esbjerg) er en dansk speedwaykører. Kenneth Bjerre er tidligere dansk mester i 2010. Hans bedste placering til Speedway Grand Prix er nummer 7 i 2010 og 2011. Kenneth Bjerre blev dansk U21-mester fire gange fra 2000 til 2005. 

Kenneth Bjerre kører for følgende klubber i 2021. 
 GSK Liga (Grindsted Speedway Klub) (Danmark) 
 GKM Grudziadz (Polen)

Referencer

Eksterne henvisninger 

 Kenneth Bjerre  på speedwayofnations.com]
 / Kenneth Bjerres officielle hjemmeside 

Speedwaykørere fra Danmark
Personer fra Esbjerg
Niels Kristian Iversen

Niels Kristian Trochmann Iversen (født 20. juni 1982 i Esbjerg) er dansk speedwaykører. Iversen er en af mange speedwaykørere, som er opfostret på Korskrobanen ved Esbjerg. Navne som Erik Gundersen, Jesper B. Jensen, Kenneth Bjerre, Kent Noer, Kristian Præstbro, Aksel Jepsen og Flemming Pedersen er alle et produkt af Esbjerg Motor Sport.

Iversen er een af flere, som regnes for fremtidens topkørere i Danmark, og har bl.a. gæstet Grand Prixet i Parken, København, hvor det blev til en semifinaleplads. Niels Kristian Iversen har, trods sin unge alder, allerede flere titler på visitkortet. Deriblandt holdverdensmester i 2006 sammen med Nicki Pedersen, Hans Andersen, Charlie Gjedde og Bjarne Pedersen. I 2008 blev Niels Kristian Iversen manden som sikrede de point der gjorde Danmark til holdverdensmestre 2008. Dette blev Niels Kristian Iversen sammen med Hans Andersen (c), Nicki Pedersen, Bjarne Pedersen og Kenneth Bjerre. Også flere triumfer ved danske og europæiske mesterskaber.
I September måned 2007 kvalificerede N.K.Iversen sig til Grand Prix serien 2008, hvilket desværre ikke blev en vellykket Grand Prix sæson. Men med et Wild Card i Parken d. 13. juni 2009 får Niels Kristian Iversen muligheden for at vise, at han stadig kan køre på samme niveau som "de store drenge". En kvalifikation til Grand Prix-sæsonen 2009 er bestemt mulig.
Sæson 2012 har indtil videre igen været en super sæson for esbjergenseren. Med et hold-verdensmesterskab for Danmark og en stor mulighed for at kvalificere sig til Grand Prix serien, ser det ud til, at Iversen igen er med i toppen.

Kører for flg. klubber:
 Wolverhampton (UK)
 Esbjerg (DK)
 KS Toruń (PL)
 Västervik (S)

Eksterne henvisninger 
Niels Kristian Iversens officielle hjemmeside 

Speedwaykørere fra Danmark
Personer fra Esbjerg
Perry Johnson

Perry Johnson (født 23. marts 1977 i Edmonton, Canada) er en canadisk ishockeyspiller der fra sæsonen 2007-08 spiller for Rødovre Mighty Bulls i Superisligaen. Hans foretrukne position på isen er back. 

Han spillede junior-hockey i WHL og har også spillet to sæsoner på det canadiske landshold.

Han kom til Rødovre efter en sæson i norsk ishockey hvor han spillede for Storhamar Dragons.

Referencer

Eksterne henvisninger 
 Statistik fra www.eurohockey.net
 

Ishockeyspillere fra Canada
Superisliga-spillere fra Rødovre Mighty Bulls
Personer fra Edmonton
Nathan Lutz

Nathan Lutz (født d. 12. februar 1978 i Mistatim, Saskatchewan, Canada) er en canadisk ishockeyspiller der i sæsonen 2007-08 spiller for Rødovre Mighty Bulls i Superisligaen. Hans foretrukne position på isen er back, og han vejer omkring 100 kg.

Lutz spiller i sæsonen 2007-08 sin første sæson i Europa. Han har tidligere spillet flere sæsoner i AHL, men har senest spillet for Rockford IceHogs i UHL.

Umiddelbart efter sin ankomst til Rødovre blev han stemplet som en spiller, der udelukkende var i isligaen for at slås – mange så ham som Rødovres nye Luke Sellars. Nathan Lutz beviste dog, at han kunne andet end at slås, og faldt hurtigt ned fra toppladserne på isligaens bisseliste. Efter en omdiskuteret game misconduct i en kamp mod Herlev Hornets var han dog atter at finde på listens topplads umiddelbart før jul.

Eksterne henvisninger 
Statistik fra www.hockeydb.com

Ishockeyspillere fra Canada
Tidligere superisliga-spillere fra Rødovre Mighty Bulls